Predkladacia správa

Správa o plnení programového vyhlásenia vlády Slovenskej republiky je spracovaná v rovnakej štruktúre ako programové vyhlásenie z roku 1998. Výnimku z tejto schémy predstavuje problematika ekonomickej integrácie, ktorá v programovom vyhlásení nebola formulovaná ako samostatná časť. Význam integračných aktivít vlády a dosiahnuté výsledky oprávňujú k zaradeniu samostatnej časti hodnotiacej túto oblasť. Pri prerokúvaní návrhu správy bude treba posúdiť opodstatnenosť tejto odlišnosti oproti štruktúre programového vyhlásenia.

Základný variant správy vznikol z čiastkových príspevkov, ktoré predložili jednotliví členovia vlády. Tieto príspevky boli koncipované rozdielne, odlišovali sa predovšetkým svojím rozsahom. Preto pri editovaní predložených textov bolo potrebné dosiahnuť približne rovnaké poňatie textu jednotlivých častí. To si vyžadovalo redukciu rozsahu pôvodne predloženého textu pri zachovaní jeho obsahu. Takto vzniklý základný variant správy dostali členovia vlády na posúdenie. Ich pripomienky k základnému variantu sú v plnom rozsahu obsiahnuté v predkladanom návrhu správy. 

Niektoré pripomienky, resp. odporúčania, ktoré jednotliví členovia vlády predložili pri posudzovaní základného variantu správy, sa dotýkali tej časti správy, ktorá hodnotila činnosť v pôsobnosti iného člena vlády. Pripomienky tohto charakteru sa do textu správy premietli až po súhlasnom vyjadrení tohto člena vlády, ktorý má príslušnú problematiku vo svojej pôsobnosti.

Predložený návrh správy predstavuje teda text, ktorý členovia vlády odobrili.